b"\n_START_ARTICLE_\nAdunarea Na\xc8\x9bional\xc4\x83 (Serbia)\n_START_SECTION_\nAlegeri\n_START_PARAGRAPH_\nAlegerile parlamentare sunt reglementate de Constitu\xc8\x9bie. Alegerile sunt organizate dup\xc4\x83 expirarea termenului de patru ani al adun\xc4\x83rii anterioare. Acestea pot fi organizate \xc8\x99i \xc3\xaenainte de expirarea termenului de patru ani, atunci c\xc3\xa2nd Adunarea respinge Guvernul sau Guvernul demisioneaz\xc4\x83 \xc8\x99i nu se poate ajunge la majoritate pentru a se alege un nou Guvern. Alegerile sunt solicitate de Pre\xc8\x99edintele Serbiei cu 90 de zile \xc3\xaenainte de \xc3\xaencheierea mandatului Adun\xc4\x83rii Na\xc8\x9bionale, astfel \xc3\xaenc\xc3\xa2t alegerile s\xc4\x83 fie finalizate \xc3\xaen urm\xc4\x83toarele 60 de zile. \xc3\x8entreaga \xc8\x9bar\xc4\x83 este un singur district electoral. Alegerile se fac doar pe baza unor liste parlamentare de partide (se voteaz\xc4\x83 o list\xc4\x83 de nume a unui partid nu individual). 250 de locuri sunt apoi distribuite \xc3\xaentre liste folosind metoda d'Hondt. Exist\xc4\x83 un prag minim electoral de 5%, astfel \xc3\xaenc\xc3\xa2t numai listele partidelor care primesc mai mult de 5% din voturi li se atribuie locuri \xc3\xaen Parlament. Nu exist\xc4\x83 limita de 5% pentru listele minorit\xc4\x83\xc8\x9bilor etnice._NEWLINE_Dup\xc4\x83 alegeri, prima \xc8\x99edin\xc8\x9b\xc4\x83 a noii Adun\xc4\x83ri este convocat\xc4\x83 de Pre\xc8\x99edintele Adun\xc4\x83rii precedente, astfel \xc3\xaenc\xc3\xa2t sesiunea s\xc4\x83 se desf\xc4\x83\xc8\x99oare \xc3\xaen cel mult 30 de zile de la data declar\xc4\x83rii rezultatelor finale ale alegerilor.\n_START_SECTION_\nDeputa\xc8\x9bii\n_START_PARAGRAPH_\nAdunarea Na\xc8\x9bional\xc4\x83 este compus\xc4\x83 din 250 de deputa\xc8\x9bi. Cel pu\xc8\x9bin 30% dintre deputa\xc8\x9bi sunt femei. Deputa\xc8\x9bii nu pot s\xc4\x83 de\xc8\x9bin\xc4\x83 alte func\xc8\x9bii care s\xc4\x83 reprezinte un conflict de interese. Deputa\xc8\x9bii beneficiaz\xc4\x83 de imunitate parlamentar\xc4\x83.\n_START_SECTION_\nPre\xc8\x99edinte, vicepre\xc8\x99edin\xc8\x9bi \xc8\x99i Secretarul\n_START_PARAGRAPH_\nPrin votul majoritar al tuturor deputa\xc8\x9bilor, Adunarea Na\xc8\x9bional\xc4\x83 alege pre\xc8\x99edintele Adun\xc4\x83rii (speaker) \xc8\x99i unul sau mai mul\xc8\x9bi vicepre\xc8\x99edin\xc8\x9bi, de obicei un vicepre\xc8\x99edinte pentru fiecare grup parlamentar. Pre\xc8\x99edintele Adun\xc4\x83rii Na\xc8\x9bionale reprezint\xc4\x83 Adunarea Na\xc8\x9bional\xc4\x83, convoac\xc4\x83 sesiunile, prezideaz\xc4\x83 \xc8\x99i desf\xc4\x83\xc8\x99oar\xc4\x83 alte activit\xc4\x83\xc8\x9bi oficiale. Vicepre\xc8\x99edintele \xc3\xael asist\xc4\x83 pe Pre\xc8\x99edinte \xc3\xaen \xc3\xaendeplinirea atribu\xc8\x9biilor sale \xc3\xaen cadrul domeniului s\xc4\x83u de competen\xc8\x9b\xc4\x83._NEWLINE_\xc3\x8en cazul \xc3\xaen care pre\xc8\x99edintele este temporar absent, unul dintre vicepre\xc8\x99edin\xc8\x9bii desemna\xc8\x9bi de acesta se afl\xc4\x83 \xc3\xaen locul lui. \xc3\x8en cazul \xc3\xaen care pre\xc8\x99edintele nu desemneaz\xc4\x83 niciunul dintre vicepre\xc8\x99edin\xc8\x9bi ca s\xc4\x83-l reprezinte, cel mai vechi vicepre\xc8\x99edinte va fi cel \xc3\xaenvestit._NEWLINE_Secretarul Adun\xc4\x83rii Na\xc8\x9bionale este numit de Adunarea Na\xc8\x9bional\xc4\x83. Secretarul Adun\xc4\x83rii Na\xc8\x9bionale \xc3\xaei asist\xc4\x83 pe pre\xc8\x99edinte \xc8\x99i pe vicepre\xc8\x99edin\xc8\x9bi \xc3\xaen preg\xc4\x83tirea \xc8\x99i prezidarea \xc8\x99edin\xc8\x9belor. Mandatul s\xc4\x83u se \xc3\xaencheie la constituirea unei Adun\xc4\x83ri Na\xc8\x9bionale nou-alese, \xc3\xaen timp ce \xc3\xae\xc8\x99i continu\xc4\x83 exercitarea atribu\xc8\x9biilor p\xc3\xa2n\xc4\x83 la numirea unui nou secretar. Secretarul nu este ales din r\xc3\xa2ndul deputa\xc8\x9bilor \xc8\x99i nu este nici membru al Adun\xc4\x83rii Na\xc8\x9bionale.\n_START_SECTION_\nGrupurile parlamentare\n_START_PARAGRAPH_\nGrupurile parlamentare din Adunarea Na\xc8\x9bional\xc4\x83 trebuiesc formate nu mai t\xc3\xa2rziu de \xc8\x99apte zile de la alegerea Pre\xc8\x99edintelui._NEWLINE_Orice grup de minim cinci deputa\xc8\x9bi (sau mai mul\xc8\x9bi deputa\xc8\x9bi) poate fi recunoscut oficial ca un grup parlamentar, fiecare deputat fiind autorizat s\xc4\x83 fie membru doar al unui singur grup la un moment dat. De\xc8\x99i grupurile se bazeaz\xc4\x83 \xc3\xaen cea mai mare parte pe listele electorale din alegerile parlamentare (sau generale) anterioare, grupurile sunt adesea o colec\xc8\x9bie divers\xc4\x83 de diferite partide, dar \xc8\x99i independen\xc8\x9bi. Acest lucru se datoreaz\xc4\x83 sistemului multipartit al Serbiei, cu multe partide av\xc3\xa2nd o prezen\xc8\x9b\xc4\x83 \xc3\xaen legislatur\xc4\x83; partidele cu ideologie similar\xc4\x83, dar cu o reprezentare redus\xc4\x83, sunt, prin urmare, \xc3\xaenclinate s\xc4\x83 coopereze \xc8\x99i s\xc4\x83 formeze \xc3\xaempreun\xc4\x83 grupuri parlamentare comune pentru a ob\xc8\x9bine mai multe privilegii pe care altfel nu le-ar fi ob\xc8\x9binut, cum ar fi timp suplimentar de vorbire \xc8\x99i sarcini ale comisiilor. Un exemplu elocvent este grupul LDP (liberalii) - LSV (social-democra\xc8\x9bii din Voivodina) - SDA (democra\xc8\x9bii din Sand\xc5\xbeak).\n_START_SECTION_\nCl\xc4\x83dire\n_START_PARAGRAPH_\nAdunarea na\xc8\x9bional\xc4\x83 se \xc3\xaentrune\xc8\x99te \xc3\xaen Casa Adun\xc4\x83rii Na\xc8\x9bionale a Republicii Serbia, situat\xc4\x83 pe Pia\xc8\x9ba Nikola Pa\xc5\xa1i\xc4\x87 \xc3\xaen centrul ora\xc8\x99ului Belgrad \xc8\x99i reprezint\xc4\x83 un punct de atrac\xc8\x9bie turistic\xc4\x83. \xc3\x8entre finalizarea sa din 1936 \xc8\x99i 2006, a fost sediul parlamentului Iugoslaviei \xc8\x99i parlamentului Serbiei \xc8\x99i Muntenegrului. Primele planuri pentru viitoarea Camer\xc4\x83 a Reprezentan\xc8\x9bilor au fost elaborate de arhitectul Konstantin Jovanovi\xc4\x87 \xc3\xaen 1891. Planurile sale au fost u\xc8\x99or revizuite din cauza unei noi Constitu\xc8\x9bii de stat care impunea o legislatur\xc4\x83 bicameral\xc4\x83 (\xc3\xaen loc de unicameral\xc4\x83). Arhitectul Jovan Ilki\xc4\x87 a c\xc3\xa2\xc8\x99tigat un concurs de design din 1901, ader\xc3\xa2nd la planul de baz\xc4\x83 al lui Jovanovic. Piatra de temelie a Camerei Reprezentan\xc8\x9bilor a fost pus\xc4\x83 la o ceremonie public\xc4\x83 din 1907 de c\xc4\x83tre regele Petru I \xc3\xaen prezen\xc8\x9ba altor membri ai familiei regale \xc8\x99i a \xc3\xaenal\xc8\x9bilor oficiali. Construc\xc8\x9bia a durat p\xc3\xa2n\xc4\x83 \xc3\xaen 1936, fiind \xc3\xaentrerupt\xc4\x83 de r\xc4\x83zboaiele balcanice, de primul r\xc4\x83zboi mondial \xc8\x99i de Marea criz\xc4\x83 economic\xc4\x83. Prima sesiune din cl\xc4\x83dire a avut loc la 20 octombrie 1936. _NEWLINE_Cl\xc4\x83direa are 13.800 m\xc2\xb2 \xc8\x99i este proiectata \xc3\xaen stil neo-baroc. Interiorul cl\xc4\x83dirii, finalizat \xc3\xaen 1938, a fost proiectat de arhitectul rus Nikolai Krasnov. Acesta a proiectat fiecare detaliu: candelabre, l\xc4\x83mpi, m\xc3\xa2nere, ferestre \xc8\x99i mobilier. Planurile sale au fost pictate \xc3\xaen acuarel\xc4\x83, nu au fost desene tehnice realizate cu creionul \xc8\x99i cu rigla. Parlamentarii nu au avut mult timp la dispozi\xc8\x9bie pentru a se bucura de Camera Reprezentan\xc8\x9bilor nou construit\xc4\x83. Dup\xc4\x83 invazia din 1941 a Iugoslaviei de c\xc4\x83tre Germania nazist\xc4\x83 \xc8\x99i \xc3\xaen timpul celui de-al doilea r\xc4\x83zboi mondial, Camera Reprezentan\xc8\x9bilor a ad\xc4\x83postit \xc3\x8enaltul Comandament al Germaniei pentru Europa de Sud-Est. Cl\xc4\x83direa a fost deteriorat\xc4\x83 \xc3\xaen timpul demonstra\xc8\x9biilor de la 5 octombrie 2000 \xc8\x99i apare pe bancnota de 5.000 de dinari. Cl\xc4\x83direa parlamentului a fost prezentat\xc4\x83 \xc3\xaen filmul Coriolanus din 2011."